Ir-Regolament tal-Kummissjoni (KE) Nru 997/2001
tat-22 ta' Mejju 2001
li jemenda r-Regolament (KE) Nru 805/1999 li jistabbilixxi ċerti miżuri għall-implimentazzjoni tar-Regolament tal-Kunsill (KE) Nru 718/1999 fuq il-politika ta' kapaċità tal-flotta tal-Komunità biex tippromwovi t-trasport bil-passaġġi fuq l-ilma interni.
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsll (KE) Nru 718/1999 tad-29 ta' Marzu 1999 fuq il-politika ta' kapaċità tal-flotta tal-Komunità biex tippromwovi t-trasport bil-passaġġi fuq l-ilma interni [1], u b'mod partikolari l-Artikolu 9(3) tiegħu,
Billi:
(1) L-Artikolu 7 tar-Regolament (KE) Nru 718/1999, jeħtieġ li l-Kummissjoni tistabbilixxi regoli dettaljati għall-implimentazzjoni tal-politika dwar il-kapaċità tal-flotta Komunitarja kif spjegat b'dak ir-Regolament.
(2) L-Artikolu 4 tar-Regolament tal-Kummissjoni (KE) 805/1999 [2], kif emendat bir-Regolament Nru 1532/2003 [3], li jistabbilixxi ċerti miżuri għall-implimentazzjoni tar-Regolament (KE) Nru 718/1999 iffissa proporzjonijiet għar-regola "qadim għall-ġdid" biex japplikaw mid-29 ta' April 1999.
(3) L-Artikolu 4(2) tar-Regolament (KE) Nru 718/1999 jeħtieġ li l-proporzjon ‘qadim għall-ġdid' ikun il-ħin kollu mnaqqas biex jinġieb malajr kemm jista' jkun u fi stadji regolari għal żero sa mhux iktar tard mid-29 ta' April 2003.
(4) L-Artikolu 1 tar-Regolament (KE) Nru 1532/2000 li jemenda r-Regolament (KE) Nru 805/1999 naqqas il-proporzjonijiet ‘qadim għall-ġdid' mill-20 jum wara l-pubblikazzjoni tagħhom, i.e. mit-3 ta' Awissu 2000.
(5) Minħabba l-obbligu legali biex jitnaqqas il-proporzjon għal żero sa mhux iktar tard mid-29 ta' April 2003 u l-iżvilupp ekonomiku fid-diversi setturi tas-suq tat-trasport fuq il-passaġġi fuq l-ilma interni jkun ta' vantaġġ jekk jitnaqqas għal darba oħra l-proporzjon "qadim għall-ġdid".
(6) Għalhekk huwa meħtieġ li jitnaqqsu d-diversi proporzjonijiet "qadim għall-ġdid" imsemmija fl-Artikolu 4 tar-Regolament (KE) Nru 718/1999 u stabbiliti bl-Artikolu 4 tar-Regolament (KE) Nru 805/1999, kif emendat bl-Artikolu 1 tar-Regolament (KE) Nru 1532/2000, iżda mingħajr ma jintilfu l-kisbiet fit-titjib strutturali li sar mill-1990. Il-proporzjon ta' bastimenti tat-tagħbija xotta għandhonm jitnaqqsu għal 0,60:1, billi s-settur qiegħed ikompli jikber; il-proporzjon tat-tankers jeħtieġ aġġustament iżgħar, għal 0,90:1, billi s-sitwazzjoni f'dan is-settur baqgħet inkwetanti u s-suq m'huwiex qiegħed jikber; jeħtieġ aġġustament ikbar għal-laneċ ta' rmonk, għal 0,25:1, billi l-kapaċità żejda m'hijiex tant kbira f‘dan is-settur.
(7) Il-miżuri stabbiliti f'dan ir-Regolament kienu s-suġġett ta' opinjoni tal-Grupp ta' Esperti dwar il-Kapaċità tal-Flotta Komunitarja u l-Politika ta' Promozzjoni mwaqqfa skond l-Artikolu 6 tar-Regolament (KE) Nru 805/1999,
ADOTTAT DAN IR-REGOLAMENT-:
L-Artikolu 1
Ir-Regolament Nru 805/1999 huwa emendat kif ġej:
1. Fl-Artikolu 4(1), il-proporzjon "0,80:1" huwa mibdul b' "0,60:1".
2. Fl-Artikolu 4(2), il-proporzjon "1,15:1" huwa mibdul b' "0,90:1".
3. Fl-Artikolu 4(3), il-proporzjon "0,50:1" huwa mibdul b' "0,25:1".
L-Artikolu 2
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-22 ta' Mejju 2001.